አየር መንገዱ እንደቀደመው ጊዜ ሁሉ የበረራ ቁጥሩና የጊዜ ሰሌዳ ሳይዛባ መብረሩን ቀጥሏል-አቶ ተወልደ ገብረማርያም
የኢትዮጵያ አየር መንገድ እንደከዚህ ቀደሙ ሁሉ የበረራ ቁጥሩም ሆነ የጊዜ ሰሌዳው ሳይዛነፍ በመላው ዓለም መብረር መቀጠሉን የአየር መንገዱ ዋና ስራ አስፈፃሚ አቶ ተወልደ ገብረማርያም ገልጸዋል፡፡ዋና ስራ አስፈጻሚው ትላንት ማምሻውን በቦሌ ዓለም አቀፍ አውሮፕላን ማረፊያ በመገኘት ለጋዜጠኞች በሰጡት መግለጫ አየር መንገዱ በበረራ ብዛትም ሆነ የጊዜ ሰሌዳ መደበኛ ስራው ሳይዛነፍ መቀጠሉን አስታውቀዋል፡፡በትላንትናው ዕለትም 300 በረራዎች እንደወትሮው መደረጋቸውንና ምሽቱንም 33 በረራዎች እንደሚደረጉ ገልጸዋል፡፡መንገደኞችም በአየር መንገዱ ላይ ያላቸው እምነት መቀጠሉን ተናግረው ከእሁዱ የአውሮፕላን አደጋ በኋላም ምንም ዓይነት የተሰረዘም ሆነ የተራዘመ በረራ አለመኖሩን አረጋግጠዋል።የአየር መንገዱ አብራሪዎች ከኢንዶኔዥያው የአውሮፕላን አደጋ በኋላ ከቦይንግ ኩባንያ በመጣ ምክረ ሃሳብ መሰረት በቦይንግ 737 ማክስ 8 ላይ በምስለ በረራ የተደገፈ በቂ ስልጠና መውሰዳቸውንም አንስተዋል፡፡የእሁዱን አደጋ በተመለከተ የሚከናወነው ምርመራ ረዥም ጊዜ ሊወስድ እንደሚችል የጠቆሙት ዋና ስራስፈፃሚ አቶ ተወልደ አሁን ላይ መረጃ እና ማስረጃ የመሰብሰብ ስራ በመከናወን ላይ እንደሚገኝ ተናግረዋል።የኢትዮጵያ ዓየር መንገድ እና ቦይንግ ኩባንያ ለአደጋው መሪማሪ አካል አስፈላጊውን መረጃ እንደሚሰጡም አስታውቀዋል።ዓየር መንገዱ ቦይንግ 737 ማክስ አውሮፕላንን ከበረራ ማስወጣቱን በማስታወስም ይህንን እርምጃ የበርካታ ሀገራት አየር መንገዶች መከተላቸው በአውሮፕላኑ ላይ ያለውን ጥርጣሬ እንደሚያሳይም አመላክተዋል፡፡